የኢትዮ-ጁቡቲ የምድር ባቡር ግንባታ 87 በመቶ ተጠናቀቀ
የኢትዮ-ጁቡቲ የምድር ባቡር ግንባታ ፕሮጀክት 87 በመቶ መጠናቀቁን የትራንስፖርት ሚኒስቴር አስታወቀ ።8ኛው የኢትዮ- ጁቡቲ የምድር ባቡር የጋራ ኮሚሽን የሚኒስትሮች ስብሰባ ዛሬው ዕለት  በሸራተን ሆቴል በተካሄደበት ወቅት እንደተገለጸው ኢትዮጵያና ጅቡቲ የኢትዮ-ጅቡቲ የምድር ባቡር ግንባታን ለማጠናቀቅ የሚያደርጉት የቅንጅት ስራ የሚያበረታታ ውጤት እያስመዘገበ ይገኛል ።የትራንስፖርት ሚኒስትሩ አቶ ወርቅነህ ገበየሁ እንደገለጹት በኢትዮጵያ በኩል የሚገኘውና የኢትዮ-ጅቡቲ የምድር ባቡር መስመር ግንባታ አካል የሆነው የአዲስአበባ-መኢሶ-ደወሌ የ752 ኪሎሜትር የባቡር መስመር ግንባታ በ3ነጥብ4 ቢሊየን የአሜሪካን ዶላር ወጪ እየተከናወነ  መሆኑንና  ከ90 በመቶ በላይ የግንባታ ሥራው መጠናቀቁን ገልጸዋል ።እንደ አቶ ወርቅነህ ገለጻ  የኢትዮ-ጅቡቲ የምድር ባቡር ግንባታን ከማካሄድ በተጨማሪ ለወደፊቱ  የምድር  ባቡሩ መስመር ግንባታ ሙሉ ለሙሉ ሲጠናቀቅ  የሁለቱ አገራት ባለሙያዎችን አቅም የሚገነባና ለአራት ዓመታት ያህል የባቡር መስመሩን አገልግሎት የሚመራ  ዓለም አቀፍ ኩባንያ ጨረታ መውጣቱን አስረድተዋል ።የጁቡቲ የትራንስፖርት ሚንስትር ሙሳ አህመድ በበኩላቸው እንደገለጹት ከኢትዮጵያ ድንበር እስከ ጀቡቲ ወደብ ድረስ የሚዘረጋው የ92 ኪሎሜትር የባቡር መስመር ግንባታ በ878 ሚሊዮን የአሜሪካ ዶላር ወጪ እየተከናወነ መሆኑን ጠቁመው 83 በመቶ  ሥራው መጠናቀቁን ገልጸዋል ።የስብሰባው ዋንኛ ዓላማም ሁለቱም መንግስታት ተቀናጅተው የባቡር ግንባታውን ለማፋጠንና የሚታዩ ልዩ ልዩ ችግሮች በጋራ ተወያይቶ ለመፍታት መሆኑን የተናገሩት ደግሞ የኢትዮጵያ ምድር ባቡር ኮርፖሬሽን ዋና ስራ አስፈጻሚ ዶክተር ኢንጂነር ጌታቸው በትሩ ናቸው ።የኢትዮ-ጅቡቲ የምድር ባቡር ግንባታ ፕሮጀክት ሥራ በ2008 ዓም  አጋማሽ ላይ ይጠናቀቃል ተብሎ ይጠበቃል ።